Folketing
2005-03-15

Jamen så er borgerne altså tvunget til at rejse til et af de nyoprettede 30 skattecentre, men der er jo ikke så få borgere, der får meget langt til disse centre. Derfor må vi tænke i løsninger og f.eks. oprette videokonferencer, så borgeren kan sidde i sit lokale borgerservicecenter og være i kontakt med skattecentret mange kilometer væk. Men sådan et system koster jo penge, og vi vil gerne have klarhed over: Hvem skal så betale for de løsninger? Vi vil altså gå konstruktivt ind i udvalgsarbejdet. Som forslaget ligger lige nu i øjeblikket, kan vi ikke umiddelbart stemme for, men jeg er sikker på, at regeringen ikke vil blokere for at skabe mere åbenhed og bedre rettigheder for den enkelte borger.